പോക്സോ കേസില് തെറ്റായ റിപ്പോര്ട്ട് : ഡോക്ടര്ക്കെതിരെ നടപടിക്ക് ശുപാര്ശ തലശ്ശേരി: പ്രായപൂര്ത്തിയാവാത്ത പെണ്കുട്ടിയെ പീഡിപ്പിക്കാന് ശ്രമിച്ച കേസില് പ്രവാസി വ്യവസായി ഷറാറ ബംഗ്ലാവില് ഷറഫുദ്ദീന് ലൈംഗിക ശേഷിയില്ലെന്ന് റിപ്പോര്ട്ട് നല്കിയ തലശ്ശേരി ജനറല് ആശുപത്രിയിലെ ഡോക്ടര്ക്കെതിരെ നടപടിക്ക് ശുപാര്ശ. കേസില് ഹാജരാകുന്ന സ്പെഷ്യല് പ്രോസിക്യൂട്ടര് ബീന കാളിയത്താണ് ഇത് സംബന്ധിച്ച ശുപാര്ശ ജില്ല കോടതിയില് സമര്പ്പിച്ചത്. 68കാരനായ ഷറുഫുദ്ദീനെ പോസ്കോ നിയമപ്രകാരം ധര്മ്മടം പൊലീസ് അറസ്റ്റ് ചെയ്തിരുന്നു. ഈ കേസില് ഇയാളെ കോടതിയില് ഹാജരാക്കുന്നതിന് മുമ്ബ് നടത്തിയ വൈദ്യപരിശോധന റിപ്പോര്ട്ടില് ഇയാള്ക്ക് പ്രമേഹവും, ഉയര്ന്ന രക്തസമ്മര്ദ്ദവും ഉണ്ടെന്നും, ലൈംഗീക ക്ഷമതയില്ലെന്നും ഡോക്ടര് റിപ്പോര്ട്ട് നല്കിയിരുന്നു. മെഡിക്കല് ബോര്ഡ് രൂപീകരിച്ച് പ്രതിയുടെ ലൈംഗീക ക്ഷമത പരിശോധിക്കണമെന്ന സ്പെഷ്യല് പ്രോസിക്യൂട്ടറുടെ അപേക്ഷ ആവശ്യപ്പെട്ട് കോടതിയില് അപേക്ഷ സമര്പ്പിക്കുകയും, കോടതി അതിന് ഉത്തരവിടുകയുമുണ്ടായി. തുടര്ന്ന് ജില്ലാ ആശുപത്രിയിലെ ഫിസിഷ്യന്, സര്ജന്, ഫോറന്സിക്ക് സര്ജന് എന്നിവടങ്ങുന്ന സംഘം ഇയാളെ വീണ്ടും പരിശോധനക്ക് വിധേയനാക്കി. മെഡിക്കല് ടീമിലെ അഞ്ച് ഡോക്ടര്മാര് അടങ്ങിയ സംഘം നടത്തിയ പരിശോധനയില് ഇയാള്ക്ക് പൂര്ണ്ണമായും ലൈംഗീക ശേഷിയുണ്ടെന്ന് കണ്ടെത്തി റിപ്പോര്ട്ട് ചൊവ്വാഴ്ച കോടതില് സമര്പ്പിച്ചു. ഇതേ തുടര്ന്നാണ് ഡോക്ടര്ക്കെതിരെ നടപടിക്ക് പ്രോസിക്യൂഷന് ശുപാര്ശ ചെയ്തത്. കേസിലെ മൂന്നാം പ്രതിയായ ഷര്ഫുദ്ദീന് നിലവില് ജാമ്യത്തിലാണ്. കേസില് ഇരയുടെ ബന്ധുക്കളായ റിമാന്ഡിലുള്ള രണ്ട് പ്രതികളുടെ ജാമ്യാപേക്ഷ കോടതി വ്യാഴാഴ്ച പരിഗണിക്കും.